Paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini qoplash tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Paxta xomashyosini yetishtirishda tomchilatib sug‘orish texnologiyalaridan keng foydalanish uchun qulay shart-sharoitlar yaratishga oid kechiktirib bo‘lmaydigan chora-tadbirlar to‘g‘risida” 2018-yil 27-dekabrdagi PQ-4087-son qarori ijrosini ta’minlash, suv resurslaridan oqilona va samarali foydalanish, yerlarning meliorativ holatini yanada yaxshilash, qishloq xo‘jaligi ekinlari yetishtirishda, ayniqsa paxta yetishtirishda suvni tejovchi texnologiyalarni keng joriy etish orqali ularning hosildorligini yanada oshirishni davlat tomonidan qo‘llab-quvvatlash maqsadida Vazirlar Mahkamasi qaror qiladi:
 1. Paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini qoplash tartibi to‘g‘risidagi Nizom ilovaga muvofiq tasdiqlansin.
 2. O‘zbekiston fermer, dehqon xo‘jaliklari va tomorqa yer egalari kengashi “O‘zto‘qimachiliksanoat” uyushmasi hamda Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda har yili 1-aprelga qadar kelgusi yilda paxta xomashyosi yetishtirishda tomchilatib sug‘orish texnologiyasini joriy etish bo‘yicha aniq ro‘yxatni shakllantirib O‘zbekiston Respublikasi Vazirlar Mahkamasiga tasdiqlash uchun taqdim qilib borsin.
 3. O‘zbekiston Respublikasi Moliya vazirligi O‘zbekiston Respublikasi Vazirlar Mahkamasi tomonidan tasdiqlangan paxta xomashyosi yetishtirishda tomchilatib sug‘orish texnologiyasini joriy etish parametrlariga asosan tomchilatib sug‘orish texnologiyasini joriy etish bilan bog‘liq xarajatlarni qoplash uchun zarur mablag‘larni:
 2019-yilda — hosildorligi past bo‘lgan yerlarda davlat ehtiyojlari uchun paxta xomashyosi yetishtiruvchi qishloq xo‘jaligi korxonalarini moliyaviy qo‘llab-quvvatlash mablag‘lari hisobidan ajratib bersin;
 kelgusi yillarda — subsidiya ajratish uchun budjet parametrlarini shakllantirishda ko‘zda tutib borilishini ta’minlasin.
 4. O‘zbekiston Respublikasi Suv xo‘jaligi vazirligi, Qishloq xo‘jaligi vazirligi, Moliya vazirligi hamda boshqa manfaatdor vazirlik va idoralar bilan birgalikda 2019-yilda tomchilatib sug‘orish texnologiyasini joriy etish tajribasi yakunlarini o‘rganib chiqib zarur hollarda 2020-yil 1-aprelga qadar paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini O‘zbekiston Respublikasi Davlat budjetidan qoplash tartibini takomillashtirish bo‘yicha O‘zbekiston Respublikasi Vazirlar Mahkamasiga taklif kiritsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov, O‘zbekiston Respublikasi Suv xo‘jaligi vaziri Sh.R. Xamrayev va Qishloq xo‘jaligi vaziri J.A. Xodjayev zimmasiga yuklansin.
 1. Ushbu Nizom paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini qoplash tartibini belgilaydi.
 2. Tomchilatib sug‘orish texnologiyasini joriy etish bilan bog‘liq xarajatlarning umumiy summasidan qat’i nazar, paxta xomashyosi yetishtiruvchilarning tomchilatib sug‘orish tizimi joriy etilgan maydonning har bir gektari uchun O‘zbekiston Respublikasi Davlat budjetidan bir martalik 8 mln. so‘m subsidiya ajratiladi.
 Davlat budjetidan ajratiladigan subsidiya paxta xomashyosi yetishtiruvchilarning tomchilatib sug‘orish texnologiyasini joriy etish bilan bog‘liq xarajatlarini qoplashga, shu jumladan ushbu maqsadga jalb etilgan kredit bo‘yicha qarzdorliklarini qoplashga yo‘naltiriladi.
 3. O‘zbekiston fermer, dehqon xo‘jaliklari va tomorqa yer egalari kengashi “O‘zto‘qimachiliksanoat” uyushmasi, O‘zbekiston Respublikasi Suv xo‘jaligi vazirligi, Qishloq xo‘jaligi vazirligi hamda Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda paxta xomashyosi yetishtiruvchilarning murojaatlarini o‘rganib har yili 1-aprelga qadar kelgusi yilda paxta xomashyosi yetishtirishda tomchilatib sug‘orish texnologiyasini joriy etish bo‘yicha aniq ro‘yxatni shakllantirib kelishilgan holda O‘zbekiston Respublikasi Vazirlar Mahkamasiga taqdim etib boradi.
 4. O‘zbekiston Respublikasi Vazirlar Mahkamasi kalendar yilning 1-mayiga qadar kelgusi yilda tomchilatib sug‘orish texnologiyasini joriy etish parametrlarini Qoraqalpog‘iston Respublikasi va viloyatlar kesimida tasdiqlaydi hamda O‘zbekiston Respublikasi Moliya vazirligiga, O‘zbekiston fermer, dehqon xo‘jaliklari va tomorqa yer egalari kengashi “O‘zto‘qimachiliksanoat” uyushmasi, O‘zbekiston Respublikasi Suv xo‘jaligi vazirligi, Qishloq xo‘jaligi vazirligi xamda Qoraqalpog‘iston Respublikasi Vazirlar Kengashi va viloyatlar hokimliklariga ijro uchun yuboradi.
 O‘zbekiston Respublikasi Moliya vazirligi kelgusi yil budjet parametrlarini shakllantirishda O‘zbekiston Respublikasi Vazirlar Mahkamasi tomonidan tasdiqlangan paxta xomashyosi yetishtirishda tomchilatib sug‘orish texnologiyasini joriy etish parametrlariga asosan tomchilatib sug‘orish texnologiyasini joriy etish bilan bog‘liq xarajatlarni qoplash uchun subsidiya ajratishni ko‘zda tutib boradi.
 5. Paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini qoplash mazkur Nizomning 1-ilovasida keltirilgan sxemaga muvofiq amalga oshiriladi.
 6. Har bir tumanda tomchilatib sug‘orish texnologiyasini joriy qilish bo‘yicha yakunlangan ishlarni foydalanishga qabul qilish uchun tuman hokimining tegishli qarori bilan quyidagi tarkibda qabul komissiyasi tuziladi:
 tuman hokimining qishloq va suv xo‘jaligi masalalari bo‘yicha o‘rinbosari — komissiya raisi;
 tuman Qishloq xo‘jaligi bo‘limi boshlig‘i — komissiya raisining o‘rinbosari;
 tuman Moliya bo‘lim boshlig‘i;
 tuman Suv xo‘jaligi bo‘limi boshlig‘i;
 tuman Elektr tarmoqlari bo‘limi boshlig‘i;
 Irrigatsiya tizimlari havza boshqarmasi qoshidagi nasos stansiyalari va energetika boshqarmasining tuman uchastkasi boshlig‘i;
 Irrigatsiya tizimlari havza boshqarmasi qoshidagi meliorativ ekspeditsiya tuman uchastkasi boshlig‘i;
 xizmat ko‘rsatuvchi suv iste’molchilari uyushmasi rahbari;
 tomchilatib sug‘orish texnologiyasini joriy etish bo‘yicha pudrat tashkiloti rahbari;
 tomchilatib sug‘orish texnologiyasini joriy qilgan paxta xomashyosini yetishtiruvchi tashkilot rahbari.
 Zarur hollarda qabul komissiya talabiga ko‘ra boshqa ekspertlar jalb etilishi mumkin.
 7. Tomchilatib sug‘orish texnologiyasini joriy qilish bilan bog‘liq xarajatlarni qoplashga subsidiya oluvchi paxta xomashyosi yetishtiruvchilari ro‘yxatiga kirish uchun paxta xomashyosi yetishtiruvchilar Suvni tejaydigan sug‘orish texnologiyalarini joriy etishga ko‘maklashuvchi ishchi guruhning (keyingi o‘rinlarda ishchi guruh deb ataladi) ishchi organiga — Qoraqalpog‘iston Respublikasi Qishloq xo‘jaligi vazirligi yoki viloyat Qishloq xo‘jaligi boshqarmasiga (keyingi o‘rinlarda ishchi organ deb ataladi) quyidagi hujjatlarni o‘rnatilgan tartibda taqdim qiladi:
 tomchilatib sug‘orish texnologiyasini joriy qilish bo‘yicha loyiha va “Biznes-reja”ning nusxasi;
 tomchilatib sug‘orish texnologiyasini joriy qilish bo‘yicha tijorat banki bilan tuzilgan kredit shartnomasi hamda kredit ajratilganligini tasdiqlovchi hujjatlar nusxasi;
 tomchilatib sug‘orish texnologiyasining butlovchi qismlarini xarid qilish va qurish bo‘yicha pudrat tashkilotlari bilan tuzilgan shartnomalarning nusxasi (agar tomchilatib sug‘orish texnologiyasini paxta xomashyosi yetishtiruvchi o‘z imkoniyatlari bilan qurgan bo‘lsa boshqa tegishli hujjatlar taqdim etiladi);
 amalga oshirilgan xarajatlarni tasdiqlovchi hujjatlarning nusxasi;
 tomchilatib sug‘orish texnologiyasini joriy etish bo‘yicha yakunlangan ishlarni foydalanishga qabul qilish komissiyasining dalolatnomasi nusxasi.
 8. Ishchi organ 1 kun muddatda:
 paxta xomashyosi yetishtiruvchilarni mazkur Nizom 4-bandiga muvofiq shakllantiriladigan ro‘yxatda bor yoki yo‘qligini aniqlaydi;
 paxta xomashyosi yetishtiruvchilar mazkur Nizomning 4-bandiga muvofiq shakllantirilgan ro‘yxatda bor bo‘lgan taqdirda, ular tomonidan taqdim qilingan barcha hujjatlarni birma-bir ko‘rib chiqib qabul qilib oladi va alohida daftarda qayd qiladi;
 taqdim qilingan hujjatlar to‘plamida tegishli ma’lumotlar yetishmagan taqdirda ularni to‘liq holda taqdim qilish uchun paxta xomashyosi yetishtiruvchilarga qaytarib beradi;
 tomchilatib sug‘orish texnologiyasini joriy qilish bo‘yicha tegishli hujjatlar to‘plamini to‘liq taqdim etgan paxta xomashyosi yetishtiruvchilar bo‘yicha ishchi guruh rahbariga axborot beradi.
 9. Ishchi guruh rahbari tomchilatib sug‘orish texnologiyasini joriy qilgan paxta xomashyosi yetishtiruvchilarning murojaati asosida ishchi guruh a’zolari tomonidan paxta xomashyosi yetishtiruvchilarning yer maydonlarida joriy etilgan tomchilatib sug‘orish texnologiyasini uch kun muddatda joyida o‘rganib chiqilishini va mazkur Nizomga 2-ilovaga muvofiq shaklda tegishli xulosa tayyorlanishini tashkil etadi va xulosani tasdiqlaydi.
 10. Tomchilatib sug‘orish texnologiyasini joriy etish yakuni bo‘yicha ishchi guruhning ijobiy xulosasini olgan hamda tomchilatib sug‘orish texnologiyasini joriy etish bilan bog‘liq xarajatlarini qoplash uchun subsidiya olishga da’vogar paxta xomashyosi yetishtiruvchilar ro‘yxati xar o‘n kunda ishchi organ tomonidan shakllantiriladi.
 11. Ishchi organ tomonidan shakllantirilgan tomchilatib sug‘orish texnologiyasini joriy etish bilan bog‘liq xarajatlarni qoplash uchun subsidiya olishga da’vogar paxta xomashyosi yetishtiruvchilar ro‘yxati ishchi guruh rahbari tomonidan tasdiqlanadi.
 Ishchi guruh rahbari tomonidan tasdiqlangan subsidiya olishga da’vogar paxta xomashyosi yetishtiruvchilar ro‘yxati ishchi organ tomonidan ikki ish kuni davomida subsidiya ajratish uchun O‘zbekiston Respublikasi Moliya vazirligiga, Vazirlar Mahkamasi huzuridagi Tadbirkorlik faoliyatini rivojlantirishni qo‘llab-quvvatlash davlat jamg‘armasiga hamda uning nusxasi Qoraqalpog‘iston Respublikasi Moliya vazirligi, viloyat Moliya Bosh boshqarmalariga rasmiy ravishda taqdim etiladi.
 12. Ishchi guruh paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini qoplash uchun Davlat budjetidan subsidiya ajratish bo‘yicha mazkur Nizomning 4-bandiga muvofiq shakllantirilgan ro‘yxatga yil davomida haqiqiy holatdan kelib chiqib tegishli o‘zgartirish va qo‘shimchalar kiritish bo‘yicha O‘zbekiston Respublikasi Vazirlar Mahkamasiga taklif berishi mumkin.
 13. O‘zbekiston Respublikasi Moliya vazirligi ishchi guruhlar tomonidan rasmiy ravishda taqdim etilgan ro‘yxat asosida paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlarini qoplash uchun subsidiya ajratish bo‘yicha uch kun muddatda tegishli mahalliy budjetlar parametrlariga o‘zgartirishlar kiritadi.
 14. Qoraqalpog‘iston Respublikasi Moliya vazirligi va viloyatlar Moliya Bosh boshqarmalari bir kun muddatda Qoraqalpog‘iston Respublikasi Qishloq xo‘jaligi vazirligi hamda viloyatlar qishloq xo‘jaligi boshqarmalarining shaxsiy g‘azna hisobvarag‘lariga tegishli budjet mablag‘larini o‘tkazib beradi.
 Bunda, moliyaviy yil yakuni bo‘yicha mazkur shaxsiy g‘azna hisobvarag‘ida foydalanilmay qolgan budjet mablag‘lari O‘zbekiston Respublikasi Davlat budjetiga qaytariladi.
 15. Qoraqalpog‘iston Respublikasi Qishloq xo‘jaligi vazirligi va viloyatlar qishloq xo‘jaligi boshqarmalari shaxsiy g‘azna hisobvarag‘iga kelib tushgan mablag‘lar ikki ish kuni ichida tegishliligi bo‘yicha tomchilatib sug‘orish texnologiyasini joriy qilgan paxta xomashyosi yetishtiruvchilarning tijorat banklaridagi hisob raqamlariga o‘tkazib beradi.
 16. Tomchilatib sug‘orish texnologiyasini joriy qilgan paxta xomashyosi yetishtiruvchilarning tijorat banklaridagi hisob raqamiga kelib tushgan subsidiya mablag‘lariga paxta xomashyosi yetishtiruvchilarning mavjud kreditor qarzlarini qoplash uchun inkasso topshiriqnomalari qo‘yilishi mumkin emas.
 17. Tomchilatib sug‘orish texnologiyasini joriy qilgan paxta xomashyosi yetishtiruvchilar tomonidan tomchilatib sug‘orish texnologiyasini joriy etish bo‘yicha mazkur Nizomning 4-bandiga muvofiq shakllantirilgan ro‘yxatda ko‘rsatilgan yer maydonidan ortiq bo‘lgan qismiga qilingan xarajatlar paxta xomashyosi yetishtiruvchilarning o‘z mablag‘lari hisobidan amalga oshiriladi.
 Qo‘shimcha maydonda tomchilatib sug‘orish texnologiyasini joriy qilish uchun ketgan xarajatlarni kelgusi yilda qoplash uchun Davlat budjetidan qoplash uchun paxta xomashyosi yetishtiruvchi belgilangan tartibda ishchi guruhga murojaat qilishi lozim.
 18. Tomchilatib sug‘orish texnologiyasini joriy qilgan paxta xomashyosi yetishtiruvchilarning tomchilatib sug‘orish texnologiyasini joriy qilish va ularning butlovchi qismlarini sotib olish uchun bir gektarga 20 mln. so‘mdan oshmaydigan qismiga ajratiladigan kreditlar bo‘yicha belgilangan foiz xarajatlarini qoplash O‘zbekiston Respublikasi Prezidentining “Paxta xomashyosini yetishtirishda tomchilatib sug‘orish texnologiyalaridan keng foydalanish uchun qulay shart-sharoitlar yaratishga oid kechiktirib bo‘lmaydigan chora-tadbirlar to‘g‘risida” 2018-yil 27-dekabrdagi PQ-4087-son qarori va O‘zbekiston Respublikasi Vazirlar Mahkamasining 2017-yil 8-sentabrdagi 704-son qarori bilan tasdiqlangan O‘zbekiston Respublikasi Vazirlar Mahkamasi huzuridagi Tadbirkorlik faoliyatini rivojlantirishni qo‘llab-quvvatlash davlat jamg‘armasi to‘g‘risidagi nizom talablari asosida amalga oshiriladi.
 19. Tadbirkorlik faoliyatini rivojlantirishni qo‘llab-quvvatlash davlat jamg‘armasi tomonidan ikki kun muddatda paxta xomashyosi yetishtiruvchining kredit majburiyatlari bo‘yicha foiz xarajatlarining 10 foizli punkt miqdorini qoplash bo‘yicha budjet mablag‘lari ajratish to‘g‘risidagi talabnomalar O‘zbekiston Respublikasi Moliya vazirligiga taqdim etiladi.
 20. O‘zbekiston Respublikasi Moliya vazirligi Tadbirkorlik faoliyatini rivojlantirishni qo‘llab-quvvatlash davlat jamg‘armasining talabnomalarini ko‘rib chiqadi va ikki kun muddatda tegishli budjet mablag‘larini ilgari ajratilgan budjet mablag‘laridan foydalanish holatini inobatga olgan holda ajratadi. Bunda, O‘zbekiston Respublikasi Moliya vazirligi tomonidan qo‘shimcha asoslantiruvchi hisob-kitob ma’lumotlari (tijorat banklari tomonidan kredit resurslarining necha yilga ajratilganligi, o‘tgan moliya yilida ajratilgan mablag‘lar bilan qancha qismi qoplab berilganligi va rejalashtirilayotgan moliya yilida qolgan qismi uchun qancha mablag‘ talab qilinishi hamda olinadigan kredit resurslari bo‘yicha prognoz) talab qilib olinishi mumkin.
 21. Tomchilatib sug‘orish texnologiyasini joriy qilgan paxta xomashyosi yetishtiruvchilar tomchilatib sug‘orish texnologiyasini joriy qilish va ularning butlovchi qismlarini sotib olish uchun ajratiladigan kreditlar bo‘yicha bir gektarga 20 mln. so‘mdan oshgan qismi (kompensatsiya qilinmaydigan qismi) alohida tijorat krediti bilan rasmiylashtiriladi.
 22. Tadbirkorlik faoliyatini rivojlantirishni qo‘llab-quvvatlash davlat jamg‘armasi tomonidan paxta xomashyosi ishlab chiqaruvchilarning tomchilatib sug‘orish texnologiyalarini joriy etish bilan bog‘liq loyihalari amalga oshirilgan yer maydonlari bo‘yicha keyingi yillarda amalga oshiriladigan loyihalari kredit majburiyatlarining bir qismini qoplashga yo‘l qo‘yilmaydi.
 23. Paxta xomashyosi yetishtiruvchilar tomonidan tomchilatib sug‘orish texnologiyasini joriy etish bo‘yicha tuzilgan shartnoma majburiyatlarini bajarish jarayonida yuzaga keladigan shartnomaviy majburiyatlar bo‘yicha nizolar va kelishmovchiliklar muzokaralar o‘tkazish orqali hal qilinadi. Kelishmovchiliklarni muzokaralar o‘tkazish orqali hal qilishning iloji bo‘lmaganda, ular sud tartibida hal qilinadi.
 24. Paxta xomashyosi yetishtiruvchilarning tomchilatib sug‘orish texnologiyasini joriy qilish bilan bog‘liq xarajatlari hamda tegishli kredit foizlarining bir qismini qoplash bo‘yicha budjetdan ajratiladigan mablag‘lardan samarali foydalanilishi yuzasidan O‘zbekiston Respublikasi Moliya vazirligi Davlat moliyaviy nazorati bosh boshqarmasi tomonidan doimiy nazorat amalga oshiriladi.
 25. Ushbu Nizom talablari buzilishida aybdor bo‘lgan shaxslar qonun hujjatlariga muvofiq javob beradilar.